Skortur á rauntímagögnum um fasteignamarkaðinn veldur því að menn eltast við flökkusögur um stöðu á markaði þegar kemur að fjárfestingum, segir forstjóri Húsnæðis- og mannvirkjastofnunar.
Forstjóri Húsnæðis- og mannvirkjastofnunar tekur undir með seðlabankastjóra um að nauðsynlegt sé að bæta rauntímagögn svo betur sé hægt að bregðast við þróun á fasteignamarkaði.
Ásgeir Jónsson seðlabankastjóri sagði á fundi með efnahags- og viðskiptanefnd Alþingis í gær að talsvert skorti upp á að til væru góð rauntímagögn um stöðu efnahagsmála á sumum sviðum. Hann til tók sérstaklega fasteignamarkaðinn og sagði að sumu leyti erfitt að eiga við hann vegna skorts á upplýsingum. Þannig þyrfti að byggja á eldri tölum í stað þess að geta sagt hverju sinni til dæmis hversu margar íbúðir væru í byggingu, á hvaða stigi framkvæmda og í hvaða stærðarflokkum.
Hermann Jónasson, forstjóri Húsnæðis- og mannvirkjastofnunar, tekur undir með honum. Rauntímagagna sé þörf.
Þá aukum við stöðugleikann, fyrirsjáanleikann, þannig að bæði lánveitendur og aðilar á byggingamarkaði geti tekið ákvarðanir um hvert skuli halda.
Yfirsýn skorti um hvað er að gerast á byggingamarkaði.
Skortur á rauntímagögnum geti valdið því að erfitt sé að taka upplýstar ákvarðanir.
Með því að vera ekki með þessar upplýsingar þá erum við alltaf að eltast við einhverjar flökkusögur um að það sé mikið að gera á fasteignamarkaði eða lítið að gera. Byggingaraðilar hafa þar af leiðandi ekki fast land undir fótum þegar þeir taka ákvörðun um næstu verkefni né bankarnir þegar þeir taka ákvörðun um fjármögnun.
Því geti menn verið smeykir við að fara í ný verkefni í niðursveiflu. Liggi rauntímagögn hins vegar fyrir sé auðveldara að meta stöðuna rétt.
Skortur á rauntímagögnum um fasteignamarkaðinn veldur því að menn eltast við flökkusögur um stöðu á markaði þegar kemur að fjárfestingum, segir forstjóri Húsnæðis- og mannvirkjastofnunar. 